‘Springs-monster’ het vrou én kinders gemartelDie man kom die hof binne kort voordat die regter sy uitspraak gelewer het (16 Augustus 2018). Foto: Phillip Bruwer ŉ Volgepakte hof het Donderdag die gru-dade aangehoor wat ŉ ma en vyf kinders moes verduur aan die hand van die sogenaamde Springs-monster, ŉ 39-jarige voormalige sakeman aan die Oos-Rand. Hy is in 2014 in hegtenis geneem nadat hy sy vrou en vyf kinders jare lank gemartel en mishandel het en hulle sedert 2005 as “gyselaars” in die berugte gruwelhuis in Springs aangehou het. Die vrou is later ook in hegtenis geneem en daarvan aangekla dat sy ŉ medepligtige in die mishandeling en marteling van die kinders was. Sy het ook, soos haar man, nie toegesien dat die kinders skool bywoon nie. Regter Eben Jordaan het sy uitspraak Donderdag in die Pretoria-hooggeregshof gelewer. Die verhoor het reeds in 2016 in dié hof begin. Dit is een van die laaste verhore wat voor Jordaan dien voordat hy later vanjaar gaan aftree. Waar net ŉ handjievol belangstellendes die verhoor gewoonlik bygewoon het, was die hof Donderdag byna volgepak. Een van die ouerpaar se kinders was ook in die hof om die uitspraak aan te hoor. Verslaggewers is gemaan om nie die kind nie af te neem of op enige wyse te identifiseer nie. Mense in die openbare galery het aandagtig gesit en luister terwyl Jordaan sleutelpunte uit sy vonnisverslag van meer as 500 blaaie voorgelees het. Daar is onder andere gru-besonderhede gehoor van wat die vrou en haar vyf kinders jare lank moes verduur. Jordaan het die dade as marteling beskryf en alhoewel die 39-jargie ma nie skotvry daarvan gaan afkom nie, het hy erken hy stem saam met kenners dat sy aan mishandelde-vrou-sindroom ly. Sy was in ŉ spesiale skool en is ongeletterd. Sy het hom ontmoet toe sy 17 jaar oud was en hulle is op die ouderdom van 20 jaar getroud toe sy swanger was met hul eerste kind, ŉ dogtertjie. Die dogtertjie en haar boetie, die tweede kind, het die ergste onder die pa se marteling deurgeloop toe hulle ouer was. Hulle het ook die rolle as versorgers van hul drie jonger sibbe oorgeneem aangesien die ma hulle almal verwaarloos het. “Ek is oortuig sy ly aan mishandelde-vrou-sindroom weens jare lange fisieke en emosionele mishandeling en aanranding. Sy is ook verkrag. Kenners het verder bevind sy toon tekens van depressie, angs en posttraumatiese stresversteuring wat haar afgestomp en hopeloos laat optree het. Sy het dwelms gebruik en getuig dit het haar laat beter voel,” het Jordaan gesê. “Maar ek is egter nie oortuig dat sy niks in die huis kon doen toe haar man nie daar was nie. Sy kon toesien dat die kinders skool toe gaan, huis skoongemaak het en gesorg het dat daar behoorlike kos in die huis was. Die hof het gehoor hoe vuil die huis was en dat dit vol rotte en rotmis was. Die ma in die hof (14 Augustus 2018). Foto: Phillip Bruwer “Daar het pornografiese materiaal rondgelê en die klein kinders se tandjies was in ŉ slegte toestand. Al vyf kinders moes in een kamer op ŉ vuil matras slaap. Sy het erken sy moes hulle versorg en beskerm het, en het dit nie gedoen nie. Maar daar moet onderskeid getref word tussen mishandeling en verwaarlosing,” het hy gesê. Die hof het grafiese inligting gehoor van hoe die oudste dogter, toe sy 16 was, op vier geleenthede deur haar pa seksueel misbruik is. Maroela Media het besluit om nie dié inligting te publiseer nie. Die hof het ook gehoor hoe die oudste boetie, wat 11 jaar oud was toe hy daarin kon slaag om in Mei 2014 uit die gruwelhuis te ontsnap en by die bure gaan aanklop het om hulp, aan twee pilare vasgemaak sou word waaraan hy moes hang, met ŉ nat kombers oor hom en ŉ waaier wat op hom waai sodat hy moes koud kry. Sou hy in sy broek urineer, sou hy met pepersproei gespuit word. “[Die pa] was verantwoordelik vir talle beserings, veral op die oudste twee kinders. Die ouer kinders is met ŉ kierie geslaan en ook by tye met ŉ blaasvlam gebrand. Daar is ook met ŉ gaspistool op hulle geskiet. Die seun en die meisie het getuig hulle is byna elke dag aangerand as hulle nie die huis sou skoonmaak nie. Dit is nie mishandeling nie, dit is marteling.” Die kleiner kinders is nie so erg aangerand nie, maar die ma het getuig dat hy hulle hard teen hul koppe geklap het. Jordaan het die pa skuldig bevind aan verkragting, poging tot moord, regsverydeling, die verhindering van polisiebeamptes om hul pligte uit te voer, vyf aanklagte van kindermishandeling, vyf aanklagte van kinderverwaarlosing, die handel van dwelms en die besit van dwelms. Hy is onskuldig bevind op aanklagte van die vervaardiging en besit van springstof. Die ma is skuldig bevind op vyf aanklagte van kinderverwaarlosing, regsverydeling, die verhindering van polisiebeamptes om hul pligte uit te voer en dwelmgebruik. Sy is onskuldig bevind op die res van die aanklagte waarop sy tereg gestaan het, wat poging tot moord, die vervaardiging en besit van springstof, die handel van dwelms en kindermishandeling insluit. Hul name mag nie bekendgemaak word nie om hul kinders se identiteit te beskerm. Die saak is tot Oktober uitgestel vir voorvonnisverrigtinge. Die man bly in aanhouding. Die vrou se borgtog van R2 000 is verleng. Die ma wou ná die tyd nie met die media praat nie. Sy het net gesê sy is uitgeput, maar tevrede met die uitspraak. Lees die vorige berigte oor die Springs-gruwelhuis op Maroela Media.